2002/155/EY: Päätös N:o 183, tehty 27 päivänä kesäkuuta 2001, neuvoston asetuksen (ETY) N:o 1408/71 22 artiklan 1 kohdan a alakohdan tulkinnasta annettaessa raskauteen ja synnytykseen liittyviä etuuksia (ETA:n kannalta merkityksellinen teksti.)



Virallinen lehti nro L 054 , 25/02/2002 s. 0039 - 0040



Päätös N:o 183, tehty 27 päivänä kesäkuuta 2001, neuvoston asetuksen (ETY) N:o 1408/71 22 artiklan 1 kohdan a alakohdan tulkinnasta annettaessa raskauteen ja synnytykseen liittyviä etuuksia (ETA:n kannalta merkityksellinen teksti) (2002/155/EY) EUROOPAN YHTEISÖJEN SIIRTOTYÖLÄISTEN SOSIAALITURVAN HALLINTOTOIMIKUNTA, joka ottaa huomioon sosiaaliturvajärjestelmien soveltamisesta yhteisön alueella liikkuviin palkattuihin työntekijöihin, itsenäisiin ammatinharjoittajiin ja heidän perheenjäseniinsä 14 päivänä kesäkuuta 1971 annetun neuvoston asetuksen (ETY) N:o 1408/71(1) 81 artiklan a kohdan, jonka mukaisesti hallintotoimikunnan tehtävänä on käsitellä kaikkia hallinnollisia ja tulkintakysymyksiä, jotka johtuvat asetuksesta (ETY) N:o 1408/71 ja myöhemmistä asetuksista, ottaa huomioon asetuksen (ETY) N:o 1408/71 22 artiklan 1 kohdan a alakohdan, joka koskee henkilöitä, jotka tarvitsevat etuuksia välittömästi oleskellessaan toisen jäsenvaltion alueella, sekä katsoo seuraavaa: (1) Asetuksen 22 artiklan 1 kohdan a alakohdan kohtuuttoman rajoittava tulkinta haittaisi huomattavasti raskaana olevien naisten liikkuvuutta, joiden tila edellyttää jatkuvaa ja säännöllistä lääkinnällistä hoitoa ja lääkärintarkastuksia ja joiden voi tästä syystä olettaa tarvitsevan välittömästi annettavia etuuksia heidän oleskellessaan toisen jäsenvaltion alueella. (2) On aiheellista välttää sitä, että raskaana olevat naiset vetoavat aiheetta 22 artiklan 1 kohdan a alakohdan säännöksiin, kun he siirtyvät tilapäisesti oleskelemaan toisen jäsenvaltion alueelle saadakseen raskauteen liittyviä luontoisetuuksia asetuksen tämän kohdan mukaisesti eivätkä noudata kyseisen artiklan alakohdassa säädettyä menettelyä, jonka mukaan näiden etuuksien myöntäminen edellyttää toimivaltaisen laitoksen etukäteen antamaa lupaa. (3) Näin ollen on tärkeää selventää 22 artiklan 1 kohdan a alakohdan tulkintaa sen täsmentämiseksi, että artikla kattaa myös sellaisen hoidon, jota raskaana olevat naiset tarvitsevat jatkuvasti ja säännöllisesti 38. raskausviikon alkuun asti. Hallintotoimikunta on tehnyt päätöksen asetuksen (ETY) N:o 1408/71 80 artiklan 3 kohdan mukaisesti, ON PÄÄTTÄNYT SEURAAVAA: 1. Muussa jäsenvaltiossa kuin toimivaltaisessa tai asuinvaltiossa ennen 38. raskausviikkoa aloitettu raskauteen tai synnytykseen liittyvä sairaanhoito, jonka saaja voi vedota asetuksen (ETY) N:o 1408/71 22 artiklan 1 kohdan a alakohdan säädöksiin, on katsottava edellä mainitussa säännöksessä tarkoitetuksi välittömästi tarvittavaksi hoidoksi, jos kyseisen oleskelun tarkoituksena ei ole saada hoitoa. Nämä sairaanhoitoetuudet antaa oleskelupaikan laitos soveltamansa lainsäädännön mukaisesti. 2. Tämä päätös julkaistaan Euroopan yhteisöjen virallisessa lehdessä. Päätös tulee voimaan sen julkaisemista seuraavan kuukauden ensimmäisenä päivänä. Bengt Sibbmark Hallintotoimikunnan puheenjohtaja (1) EYVL L 149, 5.7.1971, s. 2.